Kerti parti a Gönczy Pál Utcai Óvodában
Június 14-én pénteken került sor az immár hagyományos, jótékonysági kerti parti megrendezésére a Gönczy Pál Utcai Óvodában.
Eredetileg május 10-én szerettük volna megtartani a partit, de az időjárás közbeszólt, ezért változott az időpont. Az idén is sok vendéget vonzott ez a rendezvény, ahol számtalan, színes program várta a résztvevőket. Nagyon meleg volt, de a délutáni programok most is biztosították a felhőtlen szórakozást, a sok-sok mozgást, a vidámságot, a jó hangulatot.
A bálnacsúszda, az ugrálóvárak, a kézműves tevékenységek, a kiserdőben a játékok, a babapark, az arcfestés, a tombolasorsolás, a zsákbamacska elmaradhatatlan kellékei voltak a partinak. Üde színfolt volt a csillámtetoválás, a póni lovagoltatás és az állatsimogatás. Most is kaptunk lehetőséget a Gerincterápiás Stúdiótól a gerinckímélő székek, a Zen masszázs kipróbálására. Ezt a napot színesítette és még vidámabbá tette az Aqua Manó Party zenés, interaktív műsora.
Köszönjük az óvodába járó gyermekek szüleinek, valamennyi vendégünknek a támogatását, segítségét, amivel hozzájárultak a rendezvény sikeréhez, ahhoz, hogy tovább szépíthetjük, bővíthetjük az óvoda tárgyi feltételrendszerét. Köszönjük! Gyermekeinkért tesszük!
Köszönet szponzorainknak, akik minden évben segítik rendezvényünket! Köszönet az óvoda jelenlegi és nyugdíjas dolgozóinak, akik nélkül nem valósulhatott volna meg a kerti parti!
Deák Józsefné